คลังค้านลดภาษีช่วยขึ้นค่าแรง300บาท
คลังค้านให้หักลดหย่อนภาษีเพิ่มกับผู้ประกอบการที่ได้รับผลกระทบขึ้นค่าแรง ชี้รับไม่ไหวรายได้หาย
14 ก.ย. 2554

คลังค้านให้หักลดหย่อนภาษีเพิ่มกับผู้ประกอบการที่ได้รับผลกระทบขึ้นค่าแรง ชี้รับไม่ไหวรายได้หาย
นายบุญทรง เตริยาภิรมย์ รมช.คลัง กล่าวว่า ผู้บริหารกระทรวงแรงงาน และ กระทรวงการคลัง ได้ประชุมรวมกัน เพื่อหามาตรการช่วยเหลือผู้ประกอบการเอสเอ็มอี จะได้รับผลกระทบจากนโยบายของรัฐบาลขึ้นค่าแรง 300 บาทต่อวัน ซึ่งจะให้มีผลตั้งแต่วันที่ 1 ม.ค. 2555



บุญทรง
รมช.คลัง กล่าวว่า ทางกระทรวงแรงงานได้ขอให้คลังออกมาตรการช่วยหลายอย่าง ไม่ว่า จะเป็นมาตรการลดหย่อนภาษีนิติบุคคล การปล่อยสินเชื่อดอกเบี้ยต่ำ  มาตรการภาษีเพื่อเพิ่มประสิทธิภาพการผลิต และการพัฒนาศักยภาพบุคคลาดกร
อย่างไรก็ตาม ที่ประชุมได้ให้ทั้ง 2 หน่วยงาน ตั้งคณะทำงานโดยมีปลัดทั้ง 2 กระทรวงเข้าร่วม เพื่อพิจารณารายละเอียดของมาตรการช่วยเหลือต่างให้ได้ข้อสรุป ก่อนวันที่ 1 ม.ค. 2555 ที่นโยบายขึ้นค่าแรงจะมีผลบังคับใช้
แหล่งข่าวกระทรวงการคลัง กล่าวว่า กระทรวงแรงงานต้องการให้กระทรวงการคลังออกมาตรการภาษี ให้นำค่าใช้่จ่ายที่เพิ่มค่าจ้าง 300 บาท หรือ เงินเดือน 1.5 หมื่นบาท มาเป็นรายจ่ายหักลดหย่อนภาษีได้ 2-4 เท่า จากปัจจุบันที่หักได้ตามจริงเท่านั้น
กระทรวงการคลังไม่เห็นด้วย เพราะเห็นว่าจะมีการลดภาษีเงินได้ นิติบุคคลจาก 30% เป็น 23% ในปี 2555 และ 20% ส่งผลทำให้รายได้ภาษีหายไป 1.5 แสนล้านบาทแล้ว หากให้มีการลดหย่อนภาษีเพิ่มอีก จะทำให้การเสียรายได้ภาษีมากขึ้น
นอกจากนี้ การลดหย่อนภาษีต้องทำเป็นการทั่วไป ไม่สามารถให้ลดหย่อนเฉพาะบริษัทเอสเอ็มอีเท่านั้น ทำให้บริษัทใหญ่มีฐานะการเงินดีได้รับประโยชน์ไปด้วย
อย่างไรก็ตาม กระทรวงการคลังจะเสนอให้ใช้มาตรการช่วยเหลือผ่านสำนักงานส่งเสริมวิสาหกิจขนาดกลางและขนาดย่อม (สสว.) ของกระทรวงอุตสาหกรรม ที่มีเงินกองทุนจะช่วยพัฒนาศักยาภาพของบริษัทขนาดเล็กให้มีประสิทธิภาพมากขึ้น
ทั้งนี้ จะมีการประชุมระดับปลัดกระทรวงการคลัง กระทรวงแรงงาน และกระทรวงอุตสาหกรรม เพื่อหาข้อสรุปประกาศเป็นมาตรการใช้ก่อนวันที่ 1 ม.ค. 2555 ที่การขึ้นค่าแรง 300 บาทต่อวันจะมีผลบังคับใช้